CELEX: 32015R0806
Language: mt
Date: 2015-05-22 00:00:00
Title: Regolament ta' Implimentazzjoni tal-Kummissjoni (UE) 2015/806 tat-22 ta' Mejju 2015 li jistabbilixxi l-ispeċifikazzjonijiet għall-għamla tal-marka ta' fiduċja tal-UE għas-servizzi fiduċjarji kkwalifikati (Test b'rilevanza għaż-ŻEE)

23.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 128/13
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/806
   tat-22 ta' Mejju 2015
   li jistabbilixxi l-ispeċifikazzjonijiet għall-għamla tal-marka ta' fiduċja tal-UE għas-servizzi fiduċjarji kkwalifikati
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE (1), u b'mod partikolari l-Artikolu 23(3) tiegħu,
   Billi:
   
               (1)
            
            
               Ir-Regolament (UE) Nru 910/2014 jistipula li l-marka ta' fiduċja għas-servizzi fiduċjarji kkwalifikati tista' tintuża mill-fornituri tas-servizzi fiduċjarji kkwalifikati biex l-utenti jkollhom iktar fiduċja u konvenjenza. Din il-marka ta' fiduċja tiddistingwi b'mod ċar lis-servizzi fiduċjarji kkwalifikati mis-servizzi fiduċjarji l-oħra u b'hekk tikkontribwixxi għat-trasparenza tas-suq. Din it-trasparenza trawwem il-fiduċja fis-servizzi onlajn u żżid il-konvenjenza tagħhom, fatturi essenzjali għall-utenti sabiex jibbenefikaw bis-sħiħ mis-servizzi elettroniċi u jserrħu konxjament fuqhom.
            
         
               (2)
            
            
               Il-Kummissjoni organizzat kompetizzjoni għall-istudenti tal-arti u d-disinn mill-Istati Membri, biex tiġbor il-proposti għal logo ġdid. Ġurija ta' esperti għażlet l-aħjar tliet proposti bbażati fuq il-kriterji speċifikati fl-ispeċifikazzjonijiet tekniċi u tad-disinn tal-kompetizzjoni “e-Mark U Trust”. Saret konsultazzjoni onlajn mill-14 ta' Ottubru sal-14 ta' Novembru 2014. Il-logo propost li ntgħażel mill-maġġoranza ta' dawk li żaru l-websajt f'dak il-perjodu u li ġie approvat permezz ta' deċiżjoni finali tal-ġurija, issa jeħtieġ jiġi adottat bħala l-marka ta' fiduċja tal-UE l-ġdida għas-servizzi fiduċjarji kkwalifikati.
            
         
               (3)
            
            
               Sabiex l-użu tal-logo ikun possibbli hekk kif isir applikabbli skont il-leġiżlazzjoni tal-Unjoni, biex ikun żgurat it-tħaddim effettiv tas-suq intern, biex tiġi ggarantita l-kompetizzjoni ġusta u biex jitħarsu l-interessi tal-konsumaturi, il-marka ta' fiduċja tal-UE l-ġdida għas-servizzi fiduċjarji kkwalifikati ġiet irreġistrata bħala marka kollettiva fl-Uffiċċju tal-Proprjetà Intellettwali tar-Renju Unit u, konsegwentement, hija fis-seħħ, tista' tintuża u hija protetta. Il-logo se jiġi rreġistrat ukoll fir-reġistru tal-Unjoni u f'dak internazzjonali.
            
         
               (4)
            
            
               Il-miżuri stipulati f'dan ir-Regolament huma skont l-opinjoni tal-Kumitat stabbilit mill-Artikolu 48 tar-Regolament (UE) Nru 910/2014,
            
         ADOTTAT DAN IR-REGOLAMENT:
   Artikolu 1
   Il-marka ta' fiduċja tal-UE għas-servizzi fiduċjarji kkwalifikati għandha tkun fl-għamla murija fl-Annessi I u II mingħajr preġudizzju għad-dispożizzjonijiet stipulati fl-Artikolu 2.
   Artikolu 2
   1.   Il-kuluri ta' referenza għall-marka ta' fiduċja tal-UE għas-servizzi fiduċjarji kkwalifikati għandhom ikunu Pantone Nru 654 u 116; jew blu (100 % ċjan + 78 % maġenta + 25 % isfar + 9 % iswed) u isfar (19 % maġenta + 95 % isfar), meta jintuża proċess ta' erba' kuluri; meta jintużaw il-kuluri RGB, il-kuluri ta' referenza għandhom ikunu blu (43 aħmar + 67 aħdar + 117 blu) u isfar (243 aħmar + 202 aħdar + 18 blu).
   2.   Il-marka ta' fiduċja tal-UE għas-servizzi fiduċjarji kkwalifikati tista' tintuża biss bl-iswed u l-abjad, kif muri fl-Anness II, jekk ma jkunx prattiku li wieħed juża l-kulur.
   3.   Jekk il-marka ta' fiduċja tal-UE għas-servizzi fiduċjarji kkwalifikati tintuża fuq sfond skur, tista' tintuża f'format negattiv bl-użu tal-istess kulur tal-isfond, kif jidher fl-Annessi I u II.
   4.   Jekk il-marka ta' fiduċja tal-UE għas-servizzi fiduċjarji kkwalifikati tintuża bil-kulur fuq sfond bil-kulur b'tali mod li ma tkunx ċara, jista' jintuża ċirku estern ta' delinjazzjoni madwar il-marka ta' fiduċja tal-UE għas-servizzi fiduċjarji kkwalifikati biex jiżdied il-kuntrast mal-kuluri tal-isfond.
   Artikolu 3
   Il-marka ta' fiduċja tal-UE għas-servizzi fiduċjarji kkwalifikati għandu jkollha daqs minimu li jiżgura l-preservazzjoni tal-attributi viżivi u l-forom ewlenin, iżda d-daqs tagħha ma għandux ikun inqas minn 64 × 85 pixels 150 dpi.
   Artikolu 4
   Il-marka ta' fiduċja tal-UE għas-servizzi fiduċjarji kkwalifikati għandha tintuża b'tali mod li s-servizzi kkwalifikati li għalihom tapplika l-marka ta' fiduċja, ikunu jistgħu jiġu indikati b'mod ċar. Il-marka ta' fiduċja tista' tiġi assoċjata ma' elementi grafiċi jew testwali li jindikaw biċ-ċar is-servizzi fiduċjarji kkwalifikati li tintuża għalihom, bil-kundizzjoni li la jbiddlu n-natura tal-marka ta' fiduċja tal-UE għas-servizzi fiduċjarji kkwalifikati u lanqas ir-rabta mal-listi fiduċjarji applikabbli msemmija fl-Artikolu 23(2) tar-Regolament (UE) Nru 910/2014.
   Artikolu 5
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-22 ta' Mejju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 257, 28.8.2014, p. 73.
   
      ANNESS I
      
         Il-marka ta' fiduċja tal-UE għas-servizzi fiduċjarji kkwalifikati bil-kulur
      
      
   
      ANNESS II
      
         Il-marka ta' fiduċja tal-UE għas-servizzi fiduċjarji kkwalifikati bl-iswed u l-abjad